Jaanuar 2004

Jaanuar 2004, sündmuste kroonika

1. jaanuar
Põhja-Iirimaa katoliiklik ja protestantlik skaudiorganisatsioon ühinesid hoolimata katoliku piiskoppide vastuseisust. 
 Suurbritannias avalikustati aegunud salajasusega dokumendid, millest nähtub, et USA kaalus araabia riikide naftaembargo ajal 1973 naftaväljade hõivamist. Samuti nähtub, et printsess Margaret ei oleks kaotanud oma tiitlit, kui ta oleks abiellunud Peter Townsendiga.   
 Iirimaa võttis Itaalialt üle Euroopa Liidu eesistumise. 
Üks lennufirma British Airways lend Londonist Washingtoni jäeti julgeolekukaalutlustel ära.  
Üks Brasiilia kohtunik võrdles USA kavandatavat julgeolekukontrolli Brasiilia ja teiste riikide kodanike puhul natside tegevusega ning tegi korralduse võtta vastusena kõikidelt Brasiiliasse saabuvatelt USA kodanikelt sõrmejälgi. 
Sel aastal ei olnud lisasekundit. See on viies ilma lisasekundita aasta pärast 28 aastat kestnud lisasekundite lisamist Maa pöörlemise aeglustumise kompenseerimiseks.
 Haiti iseseisvuse 200. aastapäeva pidustustel olid tõsised rahutused, mis algasid laskudega president Jean Bertrand Aristide'i ja Lõuna-Aafrika Vabariigi presidendi suunas. Mõlema riigi politseinikud avasid vastutule. Kaheksa inimest sai vigastada. Rahutustes põrkusid presidendi pooldajad ja vastased. 
Indoneesias Acehis plahvatas pomm uusaastapeol. Üheksa inimest sai surma ja umbes 40 vigastada. Mässuliste organisatsioon Vaba Aceh ja sõjavägi süüdistasid toimunus teineteist.  
 Põhja-Colombias sai mässuliste ja poolsõjaväelise organisatsiooni liikmete kokkupõrgetes surma vähemalt 40 inimest, sealhulgas mõned tsiviilisikud. 
 Eratelevisioon sai 20-aastaseks.
Bagdadi ärilinnaosa ühe restorani juures oli võimas autopommiplahvatus, milles hukkus vähemalt viis inimest, viga sai 20 kuni 30 inimest ja restoran hävis täielikult.
Soomes on kaks uut linna, Ylöjärvi ja Pudasjärvi. Soomes on nüüd kokku 113 linna.
 Bagdadis tulistati hommikul granaadiheitjast üks lask vaatlusposti suunas, kus viibisid Eesti sõjaväelased. Keegi viga ei saanud.
 Rootsi kaitsevägede juhatajat hakati nimetama ülemjuhataja asemel kaitseülemaks (Chef för försvaret).  
 Hollandis ühinesid De Lieri, 's-Gravenzande, Monsteri, Naaldwijki ja Wateringeni vald Westlandi vallaks; Schipluideni ja Maaslandi vald Midden-Delflandi vallaks; ning Geldropi ja Mierlo vald Geldrop-Mierlo vallaks. 
 Hollandi tubakaseaduse põhjal sai igaüks õiguse suitsetamisvabale töökohale. 
 Eestis koondati senised Tartu, Jõgeva, Viljandi, Võru, Valga ning Põlva politseiprefektuurid ühtseks Lõuna Politseiprefektuuriks. Politseiprefektina asus tööle Aivar Otsalt.

2. jaanuar
Islamabadis koos olnud seitsme Lõuna-Aasia riigi (Pakistani, India, Bangladeshi, Sri Lanka, Nepali, Maldiivide ja Bhutani) välisministrid otsustasid luua 2006. aastaks Lõuna-Aasia vabakaubanduspiirkonna (SAFTA).
 Saksamaa liidukantsler Gerhard Schröder kutsuti esimese Saksamaa valitsusjuhile liitlasvägede Normandia dessandi 60. aastapäeva pidustustele.  
Kosmosesond Stardust läbis kell 19.40 maailmaaja järgi komeedi Wild 2 pea, et võtta tolmuproove. Sond naasis Maale 2006. aastal. See oli esimene Maale toodud proovide võtmine komeedilt ja esimene Maale toodud proovide võtmine teiselt taevakehalt pärast 1974. aastat. Kosmoseaparaat tegi ka detailseid ülesvõtteid komeedi jäisest tuumast.
Norra islamistliku rühmituse Ansar al-Islam vaimulik juht mulla Krekar arreteeriti oma korteris Oslos.
Lõuna-Aafrika Vabariigi president Thabo Mbeki kohtus Haiti presidendi Jean-Bertrand Aristide'i vastase opositsiooni esindajatega.

3. jaanuar   
British Airways jättis julgeolekukaalutlustel ära lennu Londonist Ar-Riyādi. 
Egiptuse tšarterlendude firma Flash Airlines lennuk Boeing 737-300 (1993), mis oli teel Kairosse, kukkus kaks minutit pärast Sharm ash-Shaykhist õhkutõusmist Punasesse merre. Kõik 148 pardal olnud inimest, sealhulgas üle 120 Prantsuse turisti, hukkusid. Vaata artiklit Flash Airlinesi lend FSH604.
Ecuadoris arreteeriti Simon Trinidad, üks Colombia mässulise rühmituse FARC juhte.
 Esimene NASA Mars Exploration Roveri programmi kulgur, Spirit, maandus edukalt Marsi pinnal. Maandurilt saadi "väga tugev signaal".
Iraanis Bamis leiti rusude alt kaheksa päeva pärast maavärinat vanem naine, kes oli esimesi tõukeid tundes kohe laua alla roninud.
 Suurbritannia peaminister Tony Blair tegi ootamatu visiidi Briti sõjaväelastele Al-Başrah's (Iraak).

4. jaanuar 

 Afganistani hõimujuhtide kogu Loya jirga võttis pärast kolm nädalat kestnud vaidlusi vastu Afganistani uue konstitutsiooni, mis võimaldab 2004. aastal demokraatlikke valimisi. 
 Iisraelis mõistis sõjatribunal viis iisraellast Jordani jõe läänekalda ja Gaza sektori okupeerimise pärast sõjaväes teenimisest keeldumise eest viieks aastaks vangi.
 USA marsikulgur oli alustanud Marsilt piltide saatmist.    
 Gruusia presidendivalimised võitis Mihhail Saakašvili
Boliivia president Carlos Mesa kuulutas teleesinemises 28. märtsiks välja referendumi Boliivia suurte maagaasivarude kasutamise küsimuses. 
 Britney Spears abiellus Las Vegases kell 5.30 ootamatult oma lapsepõlvesõbra Jason Allen Alexanderiga; pärastlõunaks oli paar otsustanud lasta abielu tühistada.
 Suurbritannia peaminister külastas Briti sõjaväelasi Iraagis Basras.

5. jaanuar
 Üks Euroopa Parlamendi liige Suurbritanniast ja teine Saksamaalt said europarlamendi hoones kirjapommi. Keegi viga ei saanud.  
 Hollandlane Jaap de Hoop Scheffer sai NATO peasekretäriks. 
 Ameerika Ühendriigid hakkasid välismaalt saabujatelt sõrmejälgi võtma. 
 Pakistani president Pervez Musharraf ja India peaminister Atal Bihari Vajpayee kohtusid, et arutada kahe maa vahelisi suhteid.
 Tai lõunaprovintsides kuulutati välja piiramisseisukord, sest islamiäärmuslased olid süüdanud 21 kooli ja vallutanud ühe sõjaväebaasi. Politsei oli kahjutuks teinud mitu pommi. Kolm politseinikku oli surma saanud.
 Las Vegase kohus tühistas Britney Spearsi abielu Jason Allen Alexanderiga, mis oli registreeritud 3. jaanuaril 2004.

6. jaanuar

 Suurbritannia tabloidleht Daily Mirror avaldas ülevärvitud koha kirjast, milles printsess Diana väitis, et keegi püüab teda tappa: "[M]inu abikaasa planeerib "õnnetust" minu autos, pidurite ülesütlemist ja tõsist peatraumat, et teha endale teed abiellumiseks." Osa "minu abikaasa" (mis käib prints Charlesi kohta oli varem Diana ülemteenri Paul Burrelli poolt avaldatud koopias üle värvitud ning sõna "endale" oli asendatud sõnaga "Charlesile". Samal päeval alustati Suurbritannias ametlikult Diana ja tema armsama Dodi Al-Fayedi surma uurimist.  
Pakistan ja India leppisid kokku pidada uus läbirääkimiste voor Kashmiri küsimuse lahendamiseks. Läbirääkimised algavad veebruaris 2004.
Afganistanis Kandahāris plahvatas pomm, 12 inimest sai surma ja 45 vigastada. Paljud ohvrid olid lapsed.
Egiptusega suhete parandamise märgiks nimetati Teheranis Egiptuse presidendi Anwar Sadati mõrtsuka nime kandnud tänav ümber Intifada tänavaks.
 Mijailo Mijailovic, keda süüdistati Rootsi välisministri Anna Lindhi mõrvas 10. septembril 2003, palus oma advokaadi kaudu ülekuulamist, et rääkida üksikasju pussitamise kohta. Nähtavasti oli ta sellega oma teo üles tunnistanud.
Marsikulgur Spirit edastas esimesed värvifotod.
 Kuninganna koroner Michael Burgess alustas Londonis uurimist printsess Diana surma asjus.
 Kuninganna Elizabeth II ristis Southamptonis maailma suurima reisilaeva Queen Mary 2.

7. jaanuar

New Yorgis valis žürii 2001. aasta 11. septembri rünnaku ohvrite monumendiks Michael Aradi töö "Reflecting Absence". Monument oli kavas rajada kaksiktornide (Twin Towers) kohale.
Venezuela uueks kaitseministriks sai kindral Jorge Luis García Carneiro.

8. jaanuar
Iraanis Bamis leiti 13 päeva pärast maavärinat rusude alt elusana 57-aastane mees.
Iraagis Falluja linna lähedal kukkus alla USA Black Hawk-tüüpi helikopter. Kõik 9 pardal olnut hukkusid.
San Francisco linnapeaks vannutati Gavin Newsom.

9. jaanuar
Saddam Hussein sai sõjavangi staatuse.
Joonia merre uppus 21 albaanlast, kes püüdsid illegaalselt Itaaliasse jõuda.

10. jaanuar
Kuubariiklik telekommunikatsiooniettevõte Etecsa tegi internetti sissehelistamise mittevolitatud isikutele võimatuks. Volitatud isikute seas on muuhulgas valitsusametnikud ja arstid. 
Kaks Eesti kaitseväelast kergejalaväerühmast Estpla-8 sai patrullkäigul Bagdadi An Maria turul granaadirünnakus kergelt haavata.

11. jaanuar
Suurbritannia peaminister Tony Blair teatas, et astub tagasi, juhul kui lord James Hutton jõuab oma raportis järeldusele, et Blair on David Kelly asjas valetanud.
Haitis avaldasid kümned tuhanded inimesed meelt, nõudes president Jean-Bertrand Aristide'i tagasiastumist. 
Tel Avivis avaldasid sajad tuhanded iisraellased meelt mõnede juudi asunduste kaotamise vastu.

12. jaanuar
USA endine rahandusminister Paul O'Neill ütles intervjuus ajakirjale Time, et George W. Bush planeeris Iraagi ründamist juba ametisse astumisest saadik ning et Rahvusliku Julgeoleku Nõukogu pole kunagi saanud tõendeid keelatud relvade olemasolu kohta Iraagis.
Iisraeli president Moshe Katsav kutsus Süüria presidenti Bashār al-Asadit üles rahuläbirääkimistele. Ka Iisraeli peaminister Ariel Sharon teatas valmisolekust läbirääkimisteks eeldusel, et Süüria lõpetab terroristide toetamise.

13. jaanuar 
Iraani president Moḩammad Khātamī ähvardas tagasi astuda, kui 20. veebruari valimised ei peaks toimuma.
Usbekistanis Taškenti lähedal kukkus alla lennufirma Uzbekistan Airways lennuk. Kõik 37 pardal olnut hukkus.
Itaalia ülemkohus otsustas, et seadus, mis andis peaminister Silvio Berlusconile immuniteedi, on põhiseadusega vastuolus. Protsess korruptsioonisüüdistuste asjus tema vastu saab jätkuda.

14. jaanuar
Nguyen Cao Ky läks esimest korda pärast Vietnami sõda tagasi Vietnami.
Stockholmis algas kohtuprotsess Mijailo Mijailovici vastu, keda süüdistati Rootsi endise välisministri Anna Lindhi mõrvamises.

15. jaanuar
USA president George W. Bush teatas plaanidest saata astronaute Kuule ja Marsile.
NASA kulgur Spirit sõitis maandurilt Marsi pinnale.
India ja Pakistani vahel taastus pärast kaheaastast vaheaega raudteeühendus. 
30,000 šiiiti protestisid Basras kava vastu korraldad Iraagis regionaalvalimised, nõudes ülemaalisi valimisi, mis oleks šiiitidele soodsamad. 
Lõuna-Korea välisminister Yoon Young-kwan astus tagasi pärast süüdistusi, mille kohaselt ta kaldus kõrvale valitsuse poliitikast, mis näeb ette USA-st sõltuvuse vähendamist.  
Euroopa Liit küsis WTO-lt luba kehtestada kaubandussanktsioonid USA vastu vastuseks USA dumpinguvastaste meetmetega, mis on WTO poolt lubamatuteks kuulutada.   
Itaalias süüdistati kolme Saksamaa kodanikku, endisi Waffen-SS-i võitlejat 560 inimese mõrvamises 1944. aastal Itsslia külas Sant'Anna di Stazzemas. Süüdistatavad Gerhard Sommer (83), Alfred Schonenberg (83) ja Ludwig Sonntag (80) elasid Saksamaal.

16. jaanuar
Soome endine peaminister (1972–1975, 1977–1979, 1982–1987) Kalevi Sorsa suri.
Hiina Rahvavabariigi võimud arreteerisid Hongkongi tippametniku, keda süüdistati spionaažis Suurbritannia kasuks.

18. jaanuar
Bagdadis oli umbes kell 8 Iraagis enesetaputerrorirünnak: autojuht lõhkas lõhkeainega täidetud auto. Sutma sai vähemalt 16 Iraagi tsiviilisikut ja kaks USA kaitseministeeriumi töötajat ning 56 Iraagi tsiviilisikut sai haavata. 

19. jaanuar
Bergeni lähedal läks ümber laev "MS Rocknes". Järgmise päeva hommikuks oli kaks inimest surnuks kuulutatud ja 16 kadunud. 
 Euroopa Kosmoseagentuur avaldas detailsed värvifotod Marsilt, mis olid tehtud kosmoseaparaadilt Mars Express. 
 NASA kulgur Spirit jõudis oma esialgsesse sihtkohta Adirondacki kaljule.

23. jaanuar
 Euroopa Kosmoseagentuuri kosmoseaparaat Mars Express avastas Marsi lõunapooluse piirkonnas jääd.

24. jaanuar
NASA kulgur Opportunity maandus edukalt Marsile.

25. jaanuar
 Gruusia uus president Mihhail Saakašvili vannutati ametisse. 

26. jaanuar
 Afganistani president Ḩāmid Karzay kirjutas alla konstitutsioonile.

28. jaanuar
 Teatati aine uue aine oleku fermionikondensaadi avastamisest. 
 Lihula vallas Kirbla ja Seira külas ning Martna vallas Rõude külas oli tunda Richteri skaala järgi 1,6-magnituudist maavärinat.

30. jaanuar
Saksa inimsööja Armin Meiwes mõisteti 8 aastaks ja 6 kuuks vangi.
 Eetrisse läks raadiojaama Raadio Vaba Euroopa viimane eestikeelne saade.

 2004-01